การประกอบธุรกิจของแต่ละสายผลิตภัณฑ์

ลักษณะของผลิตภัณฑ์และบริการหลัก

บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) เป็นทั้งโรงพิมพ์และสำนักพิมพ์ขนาดใหญ่
ประกอบธุรกิจหลัก 2 ด้าน คือ

1.  รับจ้างพิมพ์งานทั่วไป

  ให้บริการรับจ้างพิมพ์งานสิ่งพิมพ์สี่สี ห้าสี หกสี ประเภทต่าง ๆ อาทิเช่น หนังสือเล่ม
  ทั้งปกอ่อนและปกแข็ง นิตยสาร รายงานประจำปี หนังสือชี้ชวน แผ่นพับโปสเตอร์ แคตตาล็อก
  ปฏิทิน โฟลเดอร์ โบรชัวร์ ฯลฯ
  โดยให้บริการได้อย่างครบถ้วนกระบวนการผลิตด้วยเครื่องจักรทันสมัยพร้อมทีมงานบุคลากรผู้มากด้วยประสบการณ์
  ผลิตและควบคุมคุณภาพและตรวจสอบด้วยระบบคอมพิวเตอร์ทุกขั้นตอน รับพิมพ์งานพิมพ์สี่สี ห้าสี
  หกสี คุณภาพสูงทั้งงานในประเทศและต่างประเทศ

1.1 ลักษณะลูกค้า

เนื่องจากงานรับจ้างพิมพ์เป็นงานพิมพ์คุณภาพสูง ประณีต ต้องบริการให้รวดเร็วตรงต่อเวลา
และความต้องการรูปแบบงานพิมพ์ของลูกค้ามีหลากหลายรูปแบบ
แต่บริษัทมีบริการงานพิมพ์ที่ครบวงจรมีผลิตภัณฑ์มากหลากหลายชนิดเพื่อตอบสนองความต้องการของลูกค้า
ดังนั้นกลุ่มลูกค้าของงานรับจ้างพิมพ์ทั่วไปของบริษัท สามารถจัดกลุ่มลูกค้าออกเป็น 4 กลุ่มใหญ่ ๆ
ดังนี้

1.1.1 กลุ่มหน่วยราชการ,รัฐวิสาหกิจ

1.1.2 กลุ่มมูลนิธิต่าง ๆ

1.1.3 กลุ่มธนาคารต่าง ๆ

1.1.4 กลุ่มบริษัทเอกชน,นิติบุคคล,รายบุคคล

1.2 ลักษณะรายได้

โครงสร้างรายได้งานรับจ้างพิมพ์
เป็นรายได้ที่รวมค่าบริการจัดพิมพ์และค่าวัตถุดิบในการจัดพิมพ์เหมารวมเป็นยอดเดียวกัน
แบ่งเป็นรายได้งานพิมพ์ภายในประเทศร้อยละ 99 ของยอดรวมรายได้รับจ้างพิมพ์ ที่เหลือร้อยละ 1
เป็นงานพิมพ์ต่างประเทศ

2.  ผลิตสิ่งพิมพ์สำนักพิมพ์

จากการที่บริษัทสั่งสมประสบการณ์ธุรกิจสำนักพิมพ์นับเวลาอันยาวนาน อันเป็นจุดกำเนิดของบริษัท
ที่จะพัฒนาและขยายตัวด้วยการผลิตนิตยสารในแนวต่าง ๆ เพื่อตอบสนองกลุ่มผู้อ่านแตกต่างออกไป
จนเป็นที่ยอมรับจากผู้อ่านและเป็นนิตยสารชั้นนำของประเทศ
อันเป็นพัฒนาการของบริษัทที่เริ่มขยายตัวเข้าสู่ธุรกิจหนังสือเล่ม โดยตั้ง
สำนักพิมพ์เพื่อผลิตหนังสือตอบสนองกลุ่มเป้าหมายต่าง ๆ มีกองบรรณาธิการขนาดใหญ่
ผลิตนิตยสารชั้นนำ และหนังสือเล่ม แบ่งตามประเภทสิ่งพิมพ์แต่ละชนิด ดังนี้

  2.1. สิ่งพิมพ์ในรูปนิตยสาร

บริษัทมีทีมงานกองบรรณาธิการที่พรั่งพร้อมด้วยความรู้และประสบการณ์ร่วมกันสรรค์สร้างรูปแบบ
เนื้อหาและสาระเพื่อตอบสนองความต้องการของผู้อ่านให้ได้รับสาระความบันเทิงครอบคลุมทุกกลุ่มจนได้รับความนิยมเป็นนิตยสารชั้นนำของประเทศทุกฉบับ
ได้แก่นิตยสารดังต่อไปนี้

นิตยสารบ้านและสวน

นิตยสารรายเดือนที่ให้ความรู้เกี่ยวกับบ้าน การตกแต่งบ้าน การจัดสวนและสภาพแวดล้อมภายในบ้าน
รวมทั้งให้ความรู้ทางสถาปัตยกรรมต่าง ๆ ออกวางตลาดทุกวันที่ 20 ของเดือน ราคาปก 90 บาท

นิตยสารแพรว

นิตยสารรายปักษ์สำหรับสตรีวัยทำงาน ให้ทั้งความรู้ ความบันเทิง
และข่าวสารความเคลื่อนไหวในวงสังคม

เพื่อเสริมสร้างคุณค่ารสนิยม ความทันสมัย เนื้อหาประกอบด้วย
ข่าวสารความเคลื่อนไหวของบุคคลในวง

สังคมแฟชั่น สุขภาพและความงาม นวนิยาย เรื่องสั้น บทสัมภาษณ์ ตลอดจนสารคดีน่ารู้ต่าง ๆ
ทั้งในและ

ต่างประเทศ วางตลาดทุกวันที่ 10 และ 25 ของเดือน ราคาหน้าปก 80 บาท

นิตยสารสุดสัปดาห์

  นิตยสารรายปักษ์เพื่อสตรีรุ่นใหม่ในวัยที่กำลังสดใสผลิบาน
  เตรียมพร้อมที่จะก้าวสู่ความเป็นผู้รอบรู้มีรสนิยม

  และทันสมัยในอนาคต เนื้อหาสาระประกอบด้วยข่าวสารสังคม
  แนวทางการดำเนินชีวิตของบุคคลที่น่าสนใจ

  การใช้เวลาว่าง แฟชั่นความงามและสาระความบันเทิงด้านต่าง ๆ ออกวางตลาดทุกวันที่ 1 และ
  16 ของเดือน ราคาหน้าปก 70 บาท

นิตยสารชีวจิต

  นิตยสารรายปักษ์สำหรับทางเลือกใหม่เพื่อสุขภาพ
  ให้ความรู้ความเข้าใจเกี่ยวกับการดูแลฟื้นฟูสุขภาพ ด้วยตนเอง ให้สอดคล้องกับสภาพเศรษฐกิจ
  เหมาะสำหรับผู้ป่วยก็ต้องอ่าน ผู้ไม่ป่วยก็ต้องอ่าน ออกวางตลาดทุกวันที่ 1 และ 16 ของเดือน
  ราคาหน้าปก 50 บาท

นิตยสาร Health & Cuisine

  นิตยสารรายเดือนที่นำเสนอข้อมูลเกี่ยวกับอาหารและสุขภาพในหลากหลายรูปแบบเพื่อเป็นคู่มือในการใช้ชีวิตอย่างมีคุณภาพ
  จัดพิมพ์ด้วยกระดาษอาร์ตพิมพ์สี่สีสวยงาม วางแผงทุกวันที่ 5 ของเดือน ราคาหน้าปก 75 บาท

นิตยสาร National Geographic

  นิตยสารรายเดือนที่นำเสนอสารคดีความรู้ที่ครอบคลุมเนื้อหาเกี่ยวกับภูมิศาสตร์ ประวัติศาสตร์
  วิทยาศาสตร์และสังคมศาสตร์ ตลอดจนขนบธรรมเนียมประเพณีและวัฒนธรรม จากทั่วทุกมุมโลก
  และจัดพิมพ์เผยแพร่เป็นภาษาต่างประเทศไม่ต่ำกว่า 20 ประเทศ รวมทั้งฉบับภาษาไทย
  วางแผงทุกสิ้นเดือน ราคาหน้าปก 110 บาท

นิตยสาร ROOM

เป็นนิตยสารรายเดือนที่นำเสนอเนื้อหาเกี่ยวกับสไตส์การตกแต่งบ้านคนรุ่นใหม่ที่เริ่มต้นที่จะมีที่อยู่อาศัย

เป็นของตนเองและรักการตกแต่งบ้านในรูปแบบต่าง ๆ วางแผงทุกต้นเดือน ราคาหน้าปก 80 บาท

นิตยสาร WE

  เป็นนิตยสารน้องใหม่ที่ได้ออกวางตลาดในเดือนพฤษภาคม 2547 เป็นนิตยสารสำหรับผู้ที่มีความรัก
  และมีแผนครองชีวิตคู่ โดยมีสาระและรายละเอียดของการเตรียมตัว
  การวางตัวและการดูแลชีวิตคู่ ภายใต้แนวคิด Love Wedding and Living Together

  2.2 สิ่งพิมพ์ในรูปหนังสือเล่ม

บริษัทได้จัดตั้งกองบรรณาธิการเพื่อผลิตหนังสือคุณภาพที่มีสาระประโยชน์และสาระบันเทิงในรูปแบบต่าง
ๆ กันประกอบด้วย

2.2.1 แพรวสำนักพิมพ์ ผลิตสิ่งพิมพ์ประเภทหนังสือเล่ม ทั้งปกอ่อนปกแข็ง ด้านวรรณกรรม กวีนิพนธ์
สารคดี และหนังสือภาพ ตอบสนองต่อผู้รักการอ่าน ทั้งเพื่อเสริมสร้างความรู้ แนวคิด
ทัศนคติให้กับตนเอง และเพื่อความบันเทิงและสาระ

2.2.2 สำนักพิมพ์แพรวเพื่อนเด็ก
ผลิตหนังสือคุณภาพสำหรับเด็กเพื่อตอบสนองต่อการเรียนรู้และจินตนาการสร้างสรรค์รวมถึงจัดกิจกรรมเพื่อรณรงค์สร้างนิสัยรักการอ่าน
ซึ่งถือว่าเป็นพื้นฐานสำคัญของ การศึกษาสำหรับเด็กในอนาคต

2.2.3 สำนักพิมพ์แพรวเยาวชน ผลิตหนังสือเพื่อเยาวชน ทั้งหนังสือให้ความรู้และวรรณกรรม
โดยคัดสรรหนังสือที่ได้รับการยอมรับจากทั่วโลกมาถ่ายทอดเป็นภาษาไทยให้เยาวชนได้รู้จักและซาบซึ้งกับวรรณกรรมที่เด็กๆ
ทั่วโลกประทับใจ รวมทั้งส่งเสริมการสร้างสรรค์วรรณกรรมเยาวชนของนักเขียนไทยด้วย

2.2.4 สำนักพิมพ์บ้านและสวน ผลิตหนังสือเกี่ยวกับการตกแต่งบ้านการจัดสวนและการเพาะปลูก
เลี้ยงดูไม้ดอกและไม้ประดับพันธุ์ต่างๆ ซึ่งรวบรวมเรียบเรียงโดยผู้ เชี่ยวชาญในด้านต่าง ๆ
ด้วยรูปเล่มพิมพ์สี่สีสวยสดงดงาม ตลอดจนผลิตหนังสือคู่มือการใช้ชีวิตในบ้าน

  2.2.5 สำนักพิมพ์อมรินทร์ ผลิตหนังสือเชิงความรู้ด้านวิชาการต่างๆ ที่เป็นที่ต้องการของผู้
  อ่านระดับมหาวิทยาลัย และผู้อ่านที่ต้องการศึกษาทั้งในเชิงวัฒนธรรมการเมือง และสังคม
  ประวัติศาสตร์ เทคโนโลยี

2.2.6 สำนักพิมพ์สุดสัปดาห์
ผลิตหนังสือเพื่อสาระและความบันเทิงสำหรับคนรุ่นใหม่ผลิตหนังสือคุณภาพได้รับความนิยมจากผู้อ่านเป็นจำนวนมาก

2.2.7 สำนักพิมพ์แพรวเอ็นเตอร์เทน
เป็นสำนักพิมพ์ที่รวบรวมข้อเขียนบทวิจารณ์ที่เป็นประโยชน์และน่าสนใจในแวดวงภาพยนตร์ ละคร
และดนตรี สำหรับผู้อ่านที่สนใจ

2.2.8 สำนักพิมพ์คลินิกบ้านและสวน เป็นสำนักพิมพ์ที่ผลิตหนังสือที่ให้ความรู้เกี่ยวกับการ
ดูแลสุขภาพกายและใจ

2.2.9 สำนักพิมพ์ครัวบ้านและสวน
เป็นสำนักพิมพ์ที่ผลิตหนังสือที่ให้สาระความรู้เกี่ยวกับหลักโภชนาการ การปรุงอาหาร
และเคล็ดลับต่าง ๆ เกี่ยวกับการปรุงอาหารทั้งอาหารไทยและอาหารนานาชาติ

2.2.10 สำนักพิมพ์อรุณ เป็นสำนักพิมพ์ที่ผลิตหนังสือนวนิยายคุณภาพ ที่เลือกสรรแล้ว
จากปลายปากกานักเขียนชื่อดัง เพื่อตอบสนองความต้องการสำหรับนักอ่านหนังสือนวนิยาย
โดยเฉพาะ

2.2.11 สำนักพิมพ์ NG เป็นสำนักพิมพ์น้องใหม่ล่าสุดผลิตหนังสือสารคดีระดับโลก
เพื่อตอบสนองความต้องการของกลุ่มคนรุ่นใหม่ที่ต้องการเรียนรู้โลกในหลากแง่มุม ในปีแรกเน้น

เรื่องการผจญภัยในโลกกว้าง หลังจากนั้นสำนักพิมพ์จะคัดสรรเรื่องอื่น ๆ
ที่อยู่ในความสนใจแปลออกมาเป็นภาษาไทย
เพื่อให้กลุ่มผู้อ่านคนไทยได้เข้าถึงความรู้ที่น่าตื่นเต้นและมีสาระในเวลาเดียวกัน

2.3. ลักษณะลูกค้า

จากลักษณะการประกอบธุรกิจของสายงานสำนักพิมพ์ ในการผลิตนิตยสารและหนังสือเล่มประเภท

ต่าง ๆ ลักษณะของลูกค้าจึงแยกตามประเภทของผลิตภัณฑ์ต่าง สรุปได้ดังนี้

2.3.1 สายงานการผลิตนิตยสาร แบ่งกลุ่มลูกค้าออกเป็น 2 กลุ่มดังนี้

  2.3.1.1 กลุ่มลูกค้าโฆษณา
  แบ่งเป็นกลุ่มลูกค้าที่เป็นตัวแทนโฆษณาและกลุ่มลูกค้าบริษัทห้างร้านที่ไม่ได้ใช้บริการผ่านบริษัทเอเย่นซี่โฆษณาโดยแบ่งลักษณะของลูกค้าอย่างชัดเจนตามประเภทของนิตยสารเช่นนิตยสารบ้านและสวน
  ลักษณะลูกค้า ได้แก่ กลุ่มผลิตภัณฑ์วัสดุก่อสร้างและตกแต่งบ้าน นิตยสารแพรว ลักษณะลูกค้าได้แก่
  แฟชั่นเครื่องแต่งกายเครื่องประดับ เครื่องสำอางค์

  2.3.1.2 กลุ่มลูกค้าผู้อ่านนิตยสาร แบ่งกลุ่มแตกต่างออกไปตามประเภทของนิตยสาร เช่น

  นิตยสารแพรว กลุ่มลูกค้าผู้อ่านได้แก่ผู้หญิงยุคใหม่วัยทำงาน ทันสมัย ทันโลก และ

  นิตยสารสุดสัปดาห์ กลุ่มลูกค้า ได้แก่ คนรุ่นใหม่ วัยรุ่น วัยสดใส ก้าวตามแฟชั่น

  2.3.2 สายงานการผลิตหนังสือเล่ม ลักษณะของลูกค้าแบ่งตามประเภทของหนังสือจากการที่บริษัท

ผลิตหนังสือคุณภาพหลากหลายประเภท ทำให้สามารถตอบสนองความต้องการของลูกค้าได้

ตั้งแต่ระดับวัยเด็ก จนถึงวัยผู้ใหญ่ ลักษณะของลูกค้าจึงครอบคลุมกลุ่มนักอ่านทุกกลุ่ม

2.4 ลักษณะรายได้สายงานสำนักพิมพ์ ประกอบไปด้วยรายได้แยกตามประเภทของสินค้า ดังนี้

2.4.1 รายได้จากการขายพื้นที่โฆษณาในนิตยสารทุกฉบับ

2.4.2 รายได้จากการขายสิ่งพิมพ์นิตยสาร และหนังสือเล่ม

การตลาดและภาวะการแข่งขัน

ขณะที่ความต้องการในการบริโภคหนังสือของผู้อ่านในประเทศมีการขยายตัวอย่างต่อเนื่อง
สะท้อนให้เห็นถึงพัฒนาการของผู้อ่านของเรา อุปทานอันเกิดจากการออกหนังสือใหม่ ๆ
เพื่อตอบสนองความต้องการดังกล่าวก็เพิ่มอย่างรวดเร็ว
และมีแนวโน้มที่จะเกิดอุปาทานที่มากกว่าอุปสงค์ของตลาดในช่วงเวลาอันสั้น
เป้าหมายของบริษัทจึงจำเป็นต้องมุ่งเน้นการคัดสรรหนังสือที่มีคุณภาพเพื่อตอบสนองความต้องการของผู้อ่านในแต่ละกลุ่ม
ในส่วนของนิตยสารก็เช่นเดียวกัน บริษัทมุ่งเน้นการพัฒนาด้านบทความ
เนื้อหาสาระที่อยู่ในกระแสและเป็นที่สนใจของผู้อ่านในช่วงเวลาต่าง ๆ
รวมถึงการปรับปรุงหน้าตาภาพลักษณ์ของนิตยสารให้จูงใจ ผลของการพัฒนาดังกล่าว
จะทำให้บริษัทมีฐานผู้อ่านเพิ่มขึ้น และนำมาซึ่งรายได้ค่าโฆษณาที่เพิ่มสูงขึ้นเช่นเดียวกัน นอกจากนี้
ปัจจัยภายนอกเช่น สถานการณ์ในบางอุตสาหกรรมที่ดีขึ้น
ก็ยังประโยชน์ต่อรายได้ค่าโฆษณาในนิตยสารบางฉบับอย่างชัดเจน เช่น
สภาวการณ์ที่มีแนวโน้มดีขึ้นของภาคอสังหาริมทรัพย์ และยานยนต์ เป็นต้น

อย่างไรก็ดีภาวะการแข่งขันในปี 2546-2547 ยังมุ่งเน้นในเรื่องของคุณภาพและราคาเป็นสำคัญ
กลไกการจัดซื้อจัดจ้าง สำหรับลูกค้ารายใหญ่ ๆ
ก็เปลี่ยนไปมุ่งเน้นที่ราคาบนมาตรฐานคุณภาพเดียวกัน อาทิเช่น
การซื้อขายในลักษณะประมูลทางอินเตอร์เน็ต (Online AUC Option)
เริ่มเข้ามามีบทบาทพอควรในตลาดบ้านเรา
บริษัทจึงจำเป็นต้องพยายามเพิ่มประสิทธิภาพและประสิทธิผลของผลผลิตให้ดียิ่งขึ้น
เพื่อคงความสามารถในการแข่งขัน
ตลอดจนพัฒนาการสร้างมูลค่าเพิ่มในเชิงการออกแบบและรูปแบบผลิตภัณฑ์ให้เป็นจุดแข็ง
เพื่อรักษาและเพิ่มส่วนแบ่งทางการตลาด
นอกจากนี้สภาวะของตลาดในภาพรวมมีความชัดเจนว่าดีกว่าเมื่อ 2-3 ปีที่ผ่านมาเป็นอย่างมาก
สังเกตได้จากปริมาณการบริโภคกระดาษที่เพิ่มขึ้น ตลอดจนจำนวนหัวหนังสือใหม่ ๆ ที่กำลังเพิ่มขึ้น
ในปี 2546 และ 2547 นี้ สำหรับตลาดการส่งออกก็ดีขึ้นเป็นลำดับ
แต่ยังจะต้องเผชิญกับภาวะการแข่งขันกับตลาดผู้ผลิตระดับโลกที่มีราคาค่อนข้างต่ำ เช่น ประเทศจีน
เป็นต้น อาจกล่าวโดยสรุปได้ว่าภาวะการตลาดและการแข่งขันของบริษัทมุ่งเน้นการขยายตลาดเพิ่ม
ด้วยการพัฒนาคุณภาพของเนื้อหาและการบริหารต้นทุนการผลิตด้วยเทคโนโลยีและการจัดการสมัยใหม่เป็นสำคัญ

ภาวะอุตสาหกรรมการพิมพ์

สถานภาพและแนวโน้มของอุตสาหกรรมการพิมพ์โลก

เป็นที่ทราบกันดีถึงการเปลี่ยนแปลงในโลกดิจิตอล รวมถึงการขยายตัว
และความนิยมในการใช้ระบบคอมพิวเตอร์สร้างสรรค์งานพิมพ์
และการบริโภคข้อมูลผ่านระบบอินเตอร์เน็ต
สิ่งเหล่านี้ได้เข้ามามีบทบาทในการดึงส่วนแบ่งตลาดการพิมพ์บ้าง ดังนั้น
ผู้ประกอบการธุรกิจสิ่งพิมพ์และสื่อสิ่งพิมพ์ขนาดใหญ่ทั่วโลกได้มีการปรับตัว
เพื่อตั้งรับกับแนวโน้มของเทคโนโลยี
และการเปลี่ยนแปลงพฤติกรรมการบริโภคข้อมูลในโลกดิจิตอลดังกล่าว อาจกล่าวได้ว่าในอนาคต
3-5 ปี ข้างหน้า การบริโภคข้อมูลข่าวสารในรูปสื่อสิ่งพิมพ์อาจถูกแบ่งไปบ้าง
แต่ทั้งนี้ผู้ประกอบกิจการสื่อสิ่งพิมพ์ขนาดใหญ่ได้เล็งเห็นถึงความเปลี่ยนแปลงดังกล่าว
และกำลังมุ่งพัฒนาการขยายตลาดไปสู่สื่อชนิดอื่น โดยเฉพาะระบบอินเตอร์เน็ต CD-ROM
และรายการโทรทัศน์ โดยการพัฒนาตนเองไปเป็น Content Business (ธุรกิจขายเนื้อหาสาระ)
มากกว่าการนำเสนอเพียงแค่สื่อสิ่งพิมพ์ในอดีต

อย่างไรก็ดีตลาดงานพิมพ์คุณภาพสูง หรือ High-Definition Printing Market
ยังมิอาจแปรรูปไปสู่การบริโภคทางสื่ออื่น ๆ ได้
ยังคงต้องใช้สิ่งพิมพ์กระดาษเป็นผลิตภัณฑ์หลักในการสร้างรายได้ สิ่งพิมพ์ดังกล่าว อาทิเช่น
Reference Book, Text Book, Catalog, Brochure, Annual Report,
นิตยสารคุณภาพ, หนังสือเด็ก, หนังสือเล่มที่ให้ความสำคัญต่อคุณภาพการผลิต, ปฏิทิน ฯลฯ
ที่เน้นคุณภาพระดับสูง อาจกล่าวได้ว่า
ตลาดประเภทนี้ยังมีแนวโน้มการขยายตัวในอัตราที่สูงทั่วโลกตามสภาพและความสามารถในการขยายตัวของธุรกิจต่าง
ๆ แนวโน้มอุตสาหกรรมสิ่งพิมพ์ระดับโลก จึงยังมีแนวโน้มดีมากสำหรับผู้ผลิตสิ่งพิมพ์คุณภาพสูงเหล่านี้
อนึ่ง พัฒนาการทางด้านเทคโนโลยีสารสนเทศ รวมถึง Digital Imaging
จะช่วยส่งเสริมทำให้ต้นทุนการผลิตต่ำลงอย่างมีนัยสำคัญในอนาคต

แนวโน้มอนาคต และการเจริญเติบโตของอุตสาหกรรมการพิมพ์ในประเทศไทย

ปัจจุบันเป็นที่น่ายินดีที่รัฐบาลได้มีส่วนร่วมสนับสนุนธุรกิจสิ่งพิมพ์มากขึ้น
ด้วยการผสานความช่วยเหลือผ่านสภาอุตสาหกรรมการพิมพ์แห่งประเทศไทย กรณีตัวอย่างที่สำคัญคือ
การรวมตัวกันของกลุ่มผู้ประกอบกิจการเพื่อจัดตั้งนิคมอุตสาหกรรมการพิมพ์ขึ้น
พร้อมทั้งได้รับประโยชน์พิเศษในเรื่องการส่งเสริมการลงทุนและการยกเว้นภาษีเงินได้จากรัฐบาลสำหรับนิคมอุตสาหกรรมการพิมพ์ดังกล่าว
ลักษณะเช่นนี้จะส่งผลดีกับอนาคตและการเจริญเติบโตของอุตสาหกรรมการพิมพ์ในประเทศไทยเป็นอย่างยิ่ง
อย่างไรก็ดีความสามารถในการรักษาคุณภาพให้ได้ดีที่สุด ความสามารถในการใช้เทคโนโลยี
และการมีบุคลากรที่มีคุณภาพทั้งในเชิงการจัดการ การตลาด และฝีมือแรงงาน

ย่อมเป็นปัจจัยสำคัญต่อการเติบโต ซึ่งผู้ประกอบการของอุตสาหกรรมการพิมพ์ในประเทศไทย
ก็มีศักยภาพเหล่านี้ดีพอควรอยู่แล้ว และมีทิศทางของพัฒนาการที่เพิ่มขึ้นด้วย

สายธุรกิจโรงพิมพ์

ตั้งแต่ปี 2543 บริษัทฯ ได้ขยายธุรกิจโรงพิมพ์ด้วยการลงทุนซื้อที่ดินเนื้อที่ 5 ไร่เศษ
ปลูกสร้างอาคาร โรงงาน 2 ชั้น และติดตั้งเครื่องจักรที่มีเทคโนโลยีทันสมัย
โดยมีเป้าหมายที่จะให้โรงพิมพ์มีความพร้อมในการรองรับงานได้ครบถ้วนทุกขั้นตอนกระบวนการผลิต
เพื่อตอบสนองการผลิตสิ่งพิมพ์ที่มีคุณภาพและการให้บริการที่ประทับใจตามปรัชญาของโรงพิมพ์ที่ถือปฏิบัติมาตลอดระยะเวลาที่เริ่มก่อตั้งโรงพิมพ์
จุดยืนทางด้านการตลาดที่สำคัญของสายธุรกิจโรงพิมพ์ คือตลาดงานพิมพ์คุณภาพสูง (High
Definition Color Printing) ทั้งในประเทศและต่างประเทศ
เพื่อให้บรรลุเป้าหมายดังกล่าวข้างต้น
สายธุรกิจโรงพิมพ์ได้มีการปรับปรุงและพัฒนาโครงสร้างพื้นฐาน (Infra-Structure)
เพื่อสู่ความเป็นเลิศทางด้านคุณภาพงานพิมพ์
และการบริการทุกด้านอย่างสม่ำเสมอและต่อเนื่องมาโดยตลอด
ด้วยความมุ่งมั่นในการรักษาคุณภาพงานพิมพ์และการบริการดังกล่าวข้างต้น
ยังผลให้สายธุรกิจโรงพิมพ์ได้รับการรับรองระบบคุณภาพมาตรฐาน ISO 9001 : 2000 จากสถาบัน
BVIQ ซึ่งนับเป็นโรงพิมพ์อันดับต้น ๆ ของประเทศไทยที่ได้รับการรับรองระบบคุณภาพ ISO 9001 :
2000 ครบทั้งวงจรการพิมพ์

ในช่วงระหว่างปี 2544-2545
นับเป็นก้าวของการพัฒนาปรับปรุงด้านการผลิตครั้งสำคัญที่ต้องบันทึกไว้ กล่าวคือ
นอกเหนือจากการลงทุนซื้อที่ดินบริเวณใกล้เคียงเพิ่มอีก 15 ไร่
เพื่อขยายพื้นที่โรงงานและคลังสินค้าแล้ว บริษัทฯ ยังได้เปลี่ยนเครื่องพิมพ์หลัก 5 เครื่อง
เพื่อทดแทนเครื่องเก่าที่ใช้งานมานานร่วม 10 ปี และในปี 2546 ก็ได้ซื้อเครื่องพิมพ์หลักเพิ่มขึ้นอีก
2 เครื่อง และเครื่องเข้าเล่มอัตโนมัติความเร็วสูงอีก 1 ชุด
สามารถลดขั้นตอนในการผลิตแม่พิมพ์เป็นระบบ Digital Work Flow
และมีการสร้างแม่พิมพ์ด้วยระบบ Computer to plate ความเร็วสูง
ซึ่งเหล่านี้นับเป็นการลงทุนที่มีความสำคัญยิ่งต่อการปรับปรุงศักยภาพ และเพิ่มคุณภาพการผลิตให้สูงขึ้น
ประกอบกับการนำเทคโนโลยีการบริหารจัดการควบคุมการผลิตที่ทันสมัยที่สุดมาประยุกต์ใช้ในกิจการโรงพิมพ์
จึงทำให้บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน)
ได้ชื่อว่าเป็นโรงพิมพ์ที่สมบูรณ์แบบแห่งหนึ่งในภูมิภาคนี้

ในเชิงของการพัฒนาบุคลากร บริษัทฯ มีความภูมิใจที่สามารถสร้างฝีมือแรงงาน หัวหน้างาน
ตลอดจนผู้บริหารชั้นต้นรุ่นใหม่ที่เติบโตจากสายงานหลักได้เป็นผลสำเร็จอย่างดี
ทั้งนี้ด้วยการฝึกอบรมอย่างมีประสิทธิภาพทั้งภายในองค์กรเอง และส่งไปฝึกอบรมที่ต่างประเทศ
จนปัจจุบันบุคลากรเหล่านี้มีความพร้อมที่จะเป็นกำลังร่วมก้าวเดินไปกับการเติบโตอย่างมั่นคงแข็งแรงของสายธุรกิจโรงพิมพ์ต่อไป

ปัจจัยและความสำเร็จในธุรกิจโรงพิมพ์

1.  ด้านบุคลากรคุณภาพ บริษัทฯมีบุคลากรที่มีความรู้ ความชำนาญในสาขาวิชาชีพ
    ตั้งแต่ช่างฝีมือซึ่งมีประสบการณ์ไปจนถึงบัณฑิตด้านวิทยาศาสตร์การพิมพ์
    เทคโนโลยีสารสนเทศและสาขาอื่นๆ ที่เพียบพร้อมด้วยศักยภาพเพื่อสร้างสรรค์งานคุณภาพ

2.  ด้านเทคโนโลยีการพิมพ์ที่ล้ำหน้า
    บริษัทเป็นผู้นำและผู้บุกเบิกในการใช้เทคโนโลยีการพิมพ์ตามความก้าวหน้าของวิวัฒนาการที่เปลี่ยนแปลงในแต่ละช่วง
    การตัดสินใจเลือกสรรเทคโนโลยีที่เหมาะสมกับกระบวนการผลิต
    ทำให้สามารถตอบสนองความต้องการและสร้างความพึงพอใจให้แก่ลูกค้า

3.  ด้านเครื่องจักรและอุปกรณ์การผลิต
    บริษัทฯมีเครื่องจักรและอุปกรณ์การผลิตที่ทันสมัยสามารถบริการลูกค้าได้ครบทุกรูปแบบ
    เป็นการจัดส่งอาร์ตเวิร์คธรรมดา (Camera Ready) หรือดิจิตอลอาร์ตเวิร์คทุกชนิด
    ในการผลิตในขั้นตอนก่อนพิมพ์ การพิมพ์ด้วยเครื่องพิมพ์ 4 สี 5 สี และ 6 สี
    รวมทั้งการเข้าเล่มทำปกแข็งและปกอ่อนด้วยเครื่องจักรอัตโนมัติทุกขั้นตอน

4.  ด้านระบบบริหารคุณภาพ มาตรฐาน ISO 9002 บริษัทฯ
    ได้รับการรับรองระบบคุณภาพมาตรฐาน ISO 9001 จากสถาบัน BVQI เมื่อวันที่ 12 มีนาคม
    2542 ย่อมแสดงถึงความมุ่งมั่นในการพัฒนาและรักษาคุณภาพผลิตภัณฑ์ให้แก่ลูกค้า

สายธุรกิจสำนักพิมพ์

ภาวะอุตสาหกรรมธุรกิจสำนักพิมพ์

ด้วยแผนการดำเนินงานของรัฐบาลที่มีนโยบายส่งเสริมการศึกษา
เพื่อเป็นการสร้างรากฐานความรู้และความสามารถของประชากรในประเทศให้มีศักยภาพทัดเทียมกับประเทศพัฒนาได้
อันเป็นแนวทางหนึ่งในการผลักดันการเติบโตในภาพรวมทางเศรษฐกิจของประเทศ
ซึ่งนโยบายนี้ส่งผลต่อภาพรวมของธุรกิจสิ่งพิมพ์ในส่วนของตลาดนิตยสารและหนังสือเล่ม
เนื่องจากประชากรในประเทศมีความตื่นตัว และให้ความสำคัญกับการอ่านหนังสือมากยิ่งขึ้น
ทำให้การบริโภคหนังสือของคนไทยมีการขยายตัวสูงขึ้นตามพัฒนาการสังคม
ส่งผลให้อัตราการอ่านหนังสือของคนไทยเพิ่มขึ้นอย่างน้อยร้อยละ 11-12 จากปีที่ผ่านมา

ตลาดโฆษณา

ปัจจัยด้านเศรษฐกิจของไทยเป็นเครื่องชี้ทิศทางการเติบโตของธุรกิจสื่อต่าง ๆ
โดยเฉพาะอุตสาหกรรมโฆษณา ซึ่งในปี 2547 ตลาดมีการเติบโตประมาณร้อยละ 20
แต่จากการประสบปัญหาธรณีพิบัติจากคลื่นยักษ์สึนามิ ปัญหาไข้หวัดนก
และภาวะน้ำมันที่สูงขึ้นอย่างต่อเนื่อง ประกอบกับอัตราดอกเบี้ยที่เริ่มสูงขึ้น และปัญหาใน 3
จังหวัดชายแดนภาคใต้ ส่งผลให้ภาวะเศรษฐกิจของประเทศมีการชะลอตัวลง
แต่จากข้อมูลของศูนย์วิจัยกสิกรไทยระบุว่า
ผู้ประกอบการมีการเลือกใช้สื่อที่มีการให้บริการแบบครบวงจรในราคาที่ไม่สูงมากนัก
และสื่อนั้นจะต้องเข้าถึงกลุ่มเป้าหมายได้อย่างมีประสิทธิภาพ
ประกอบกับหน่วยงานของรัฐบาลมีนโยบายส่งเสริมการลงทุน ทำให้มีธุรกิจเกิดใหม่ และธุรกิจต่าง ๆ
ต้องอาศัยตลาดโฆษณาเป็นเครื่องมือในการเร่งการเติบโตของธุรกิจ
รวมทั้งรัฐบาลยังมีนโยบายในการซื้อสื่อโฆษณา จึงทำให้สื่อต่าง ๆ
ยังมีแนวโน้มการเติบโตอย่างต่อเนื่อง
โดยคาดว่าอุตสาหกรรมโฆษณาโดยรวมปีหน้าจะเติบโตประมาณร้อยละ 7-8 ดังนั้นในปี 2548
ธุรกิจสิ่งพิมพ์ในประเทศจะมีการแข่งขันรุนแรงขึ้น
โดยกลุ่มลูกค้าจะมีเป้าหมายในการเลือกสรรสื่อที่เหมาะสมและชัดเจน ทางด้านสื่อนิตยสาร พบว่าปี
2547 มีการใช้วงเงินโฆษณาเป็นเงินมากกว่า 5,000 ล้านบาท ซึ่งเติบโตขึ้นถึงร้อยละ 34
และมีแนวโน้มที่ความนิยมในการใช้สื่อเพิ่มมากขึ้นต่อเนื่องทุกปี โดยนิตยสารที่มีอันดับต้น ๆ
จะได้รับส่วนแบ่งสูงสุด

ตลาดนิตยสาร

สำหรับนิตยสาร ในปี 2547 พบว่ามีนิตยสารใหม่เกิดขึ้นถึง 100
ฉบับโดยมากแล้วเป็นนิตยสารที่ซื้อลิขสิทธิ์จากต่างประเทศ ซึ่งมีสัดส่วนมากถึงร้อยละ 80
ของนิตยสารทั้งหมด
เนื่องจากพฤติกรรมการบริโภคและการใช้ชีวิตของประชากรในสังคมที่เปิดรับวัฒนธรรมตะวันตก
ส่งผลให้นิตยสารจากต่างประเทศได้รับความนิยมมากขึ้น
ในขณะที่นิตยสารไทยที่ไม่มีจุดแข็งต้องปิดตัวลง นับได้ว่าปี 2547 ตลาดนิตยสารมีการแข่งขันสูงมาก
บริษัทสิ่งพิมพ์

ขนาดใหญ่ สำนักพิมพ์ขนาดย่อม และบริษัทที่ทำธุรกิจอื่นๆ ได้มีการลงทุนเปิดสายการผลิตนิตยสาร
หรือประกาศรุกธุรกิจในสื่อนี้อย่างต่อเนื่อง
โดยใช้กลยุทธ์ทางการตลาดทุกรูปแบบเพื่อผลักดันยอดขายและสร้างการยอมรับจากผู้อ่าน
พร้อมทั้งมีการปรับตัวทางด้านกระบวนการผลิตให้ทันสมัยสามารถตอบสนองความต้องการของผู้อ่านมากยิ่งขึ้น
ซึ่งนับได้ว่าเป็นปีแห่งการเติบโตของตลาดนิตยสาร และมีผลต่อเนื่องมาจนถึงปี 2548 ด้วย

ตลาดหนังสือเล่ม

ในปี 2547 สำนักพิมพ์ต่าง ๆ ได้มีการผลิตหนังสือออกมาอย่างต่อเนื่อง
เพื่อรองรับกระแสการบริโภคหนังสือของคนไทยที่เพิ่มมากขึ้น
โดยตลาดรวมหนังสือใหม่ผลิตออกมาจำหน่ายเพิ่มขึ้นถึงร้อยละ 14.90
และจากกระแสการซื้อลิขสิทธิ์หนังสือต่างประเทศมาแปลเป็นภาษาไทย
ส่งผลให้ตลาดหนังสือแปลมีการเติบโตเพิ่มขึ้นถึงร้อยละ 37.78
นอกจากนี้การเพิ่มขึ้นของร้านหนังสือเปิดใหม่
ส่งผลให้ตลาดมีช่องทางการจัดจำหน่ายหนังสือเพิ่มมากขึ้น โดยครอบคลุมตลาดทั้งในกรุงเทพฯ
และต่างจังหวัด ทำให้ในปี 2547 ตลาดหนังสือเล่มมีการเติบโตเพิ่มขึ้นร้อยละ 14.17 เป็นเงินกว่า
13,500 ล้านบาท

แนวโน้มตลาดและกลยุทธ์ในการดำเนินธุรกิจสำนักพิมพ์

จากการบริหารเชิงรุกก บริษัทฯ ได้มีการศึกษาถึงความเคลื่อนไหวของตลาดอย่างต่อเนื่อง
โดยมีการลงทุนด้านวิจัยอย่างต่อเนื่อง
เพื่อให้ได้ข้อมูลที่สำคัญในการจัดทำกิจกรรมทางการตลาดให้สามารถตอบสนองความต้องการของผู้อ่านมากยิ่งขึ้น
โดยการบริหารงานของแต่ละส่วนงานต่าง ๆ
ได้นำการตลาดและการประชาสัมพันธ์เข้ามาเป็นเครื่องมือสำคัญในการบริหารงาน

นิตยสาร

จากการที่บริษัทฯ ได้มีการสำรวจยอดรับและยอดคืนของนิตยสารของบริษัทฯ
เปรียบเทียบกับนิตยสารคู่แข่งในไตรมาสสุดท้ายของปี 2547
โดยสามารถสรุปสถานการณ์ทางการตลาดและแนวโน้มของนิตยสารในเครือได้ดังนี้

1.  ตลาดนิตยสารผู้หญิงมีแนวโน้มการเติบโตสูงขึ้นถึงร้อยละ 17.27
    พบว่านิตยสารแพรวยังครองความเป็นผู้นำตลาด โดยมีส่วนแบ่งการตลาดอยู่ที่ร้อยละ 19.50
    และมียอดโฆษณาสูงสุดในนิตยสารประเภทเดียวกัน

2.  ตลาดนิตยสารวัยรุ่นมีการแข่งขันสูงขึ้นจากปี 2546 เนื่องจากมีนิตยสารใหม่ๆ
    ที่เข้ามาจับกลุ่มเป้าหมายนี้จำนวนมาก ส่งผลให้ตลาดมีการเติบโตสูงขึ้นถึงร้อยละ 73.24
    โดยนิตยสารสุดสัปดาห์สามารถครองส่วนแบ่งการตลาดเป็นอันดับ 4 คิดเป็นร้อยละ 9.08
    ของตลาด

3.  ตลาดนิตยสารเกี่ยวกับการตกแต่งบ้านและสวน ตลาดมีการขยายตัวเพิ่มขึ้นร้อยละ 18.60
    โดยนิตยสารบ้านและสวนมียอดขายสูงสุดเป็นอันดับ 1 ของตลาด ด้วยส่วนแบ่งตลาดร้อยละ
    39.11 สูงกว่าปี 2546 ถึงร้อยละ 4.15

และมียอดขายโฆษณาอันดับ 1 เมื่อเทียบกับนิตยสารประเภทเดียวกัน ในขณะที่นิตยสาร Room
ที่ได้มีการวางตลาดไปเมื่อเดือนมีนาคม 2546 สามารถครองส่วนแบ่งตลาดได้เป็นอันดับ 2
คิดเป็นร้อยละ 15.49

4.  ตลาดนิตยสารอาหารและสุขภาพ พบว่านิตยสาร Health & Cuisine
    เป็นผู้นำตลาดทางด้านอาหารและสุขภาพด้วยส่วนแบ่งตลาดประมาณร้อยละ 24.05

5.  ตลาดนิตยสารเพื่อสุขภาพ พบว่ามีแนวโน้มหดตัวลงเล็กน้อย
    โดยนิตยสารชีวจิตยังคงครองความเป็นผู้นำตลาด ด้วยส่วนแบ่งตลาดสูงสุด ร้อยละ 44.25

6.  ตลาดนิตยสารความรู้และสารคดี มีแนวโน้มหดตัวลงโดยนิตยสาร National Geographic
    ฉบับภาษาไทย มียอดขายสูงสุดเป็นอันดับ 1 ด้วยส่วนแบ่งตลาดร้อยละ 26.72

7.  ตลาดนิตยสารเกี่ยวกับความรักและแต่งงานพบว่า นิตยสาร We
    ซึ่งเป็นนิตยสารฉบับใหม่ล่าสุดของบริษัทฯ ที่เริ่มวางตลาดฉบับแรกในเดือนพฤษภาคม 2547
    มียอดขายสูงสุดเป็นอันดับ 1 และก้าวขึ้นมาสู่การเป็นผู้นำตลาดด้วยส่วนแบ่งตลาดมากถึงร้อยละ
    35.13

ทั้งนี้บริษัทฯ ได้มีการวางแผนการตลาดในปี 2548 เพื่อรักษาความเป็นผู้นำในตลาดนิตยสารที่มีอยู่
ขณะเดียวกันได้เตรียมกลยุทธ์ในการผลักดันนิตยสารอื่น ๆ ให้มีการเติบโตมากยิ่งขึ้น
โดยคำนึงถึงความต้องการของผู้อ่าน เนื้อหา และกิจกรรมการตลาดไปพร้อมกัน นอกจากนี้บริษัทฯ
ได้วางแผนผลิตนิตยสารฉบับใหม่เพิ่มหนึ่งฉบับ คือ นิตยสาร Real Parenting
เป็นนิตยสารเกี่ยวกับแม่และเด็ก โดยซื้อลิขสิทธิ์นิตยสารจากประเทศสหรัฐอเมริกา
ซึ่งเป็นส่วนหนึ่งของกลุ่มบริษัท Time Inc. และนำมาจัดทำเป็นฉบับภาษาไทย
ซึ่งจะเริ่มวางตลาดในเดือนมีนาคม เนื่องจากแนวโน้มตลาดนิตยสารเกี่ยวกับแม่และเด็กมีศักยภาพ
และขนาดการเจริญเติบโตเพิ่มมากขึ้น โดยมีอัตราการเติบโตสูงถึงร้อยละ 20 ต่อปี

สำนักพิมพ์หนังสือเล่ม

ในส่วนสำนักพิมพ์หนังสือเล่ม บริษัทฯ มีนโยบายผลิตหนังสือที่มีคู่แข่งในตลาดน้อย
และเป็นความชำนาญของบริษัทฯ ประกอบกับการนำเสนอหนังสือในรูปแบบต่าง ๆ
เพื่อเป็นประโยชน์ต่อสังคมโดยมุ่งเน้นตลาดหนังสือสำหรับเด็ก และเยาวชน
ซึ่งเป็นการสร้างนักอ่านให้กับสังคมไทย และเป็นหนังสือที่คนไทยอ่านมากที่สุดเป็นอันดับ 1 ของตลาด
ซึ่งในปัจจุบันสำนักพิมพ์แพรวเพื่อนเด็กได้เป็นผู้นำตลาดหนังสือ
โดยเน้นการสำเสนอหนังสือภาพสำหรับเด็ก เพื่อสร้างความเพลิดเพลินในการอ่าน และในปี 2548
จะนำเสนอหนังสือสำหรับเด็กรูปแบบใหม่ คือ นิทานฝึกทักษะ เพื่อเป็นการฝึกทักษะการคิดให้กับเด็ก
ในขณะที่สำนักพิมพ์แพรวเยาวชนเน้นการผลิตหนังสือเพื่อสร้งความอิ่มอุ่น
และกล่อมเกลาจิตใจให้เยาวชน อันเป็นประโยชน์ต่อสังคมไทย
โดยปีนี้ฝ่ายการตลาดได้วางแผนการตลาดเชิงรุก โดยจัดกิจกรรมต่าง ๆ
เข้าสู่โรงเรียนและมหาวิทาลัย รวมไปถึงบุคคลต่าง ๆ ที่เกี่ยวข้องกับเด็กและเยาวชน อาทิ
พ่อและแม่ ครู อาจารย์ เป็นต้น เพื่อให้ความรู้และเป็นการสร้างนิสัยรักการอ่านให้กับสังคมไทย

นอกจากนี้สำนักพิมพ์อมรินทร์ยังได้สร้างประสบการณ์ใหม่ให้กับคนรุ่นใหม่ทุกเพศทุกวัยหันมาสนใจและใส่ใจกับธรรมะมากยิ่งขึ้น
โดยนำเสนอธรรมะด้วยเนื้อหาที่เข้าใจง่าย พร้อมกันนี้บริษัทฯ ยังนำจุดแข็งที่มีอยู่
ซึ่งสืบเนื่องมาจากการจัดทำนิตยสาร นำเสนอเนื้อหาเป็นหนังสือเล่มผ่านสำนักพิมพ์ต่าง ๆ อาทิ
สำนักพิมพ์บ้านและสวน ซึ่งเป็นสำนักพิมพ์ที่มีความเชี่ยวชาญ
และเป็นผู้นำตลาดในการผลิตหนังสือเกี่ยวกับการตกแต่ง การจัดสวน ต้นไม้ และดอกไม้
ในเชิงปฏิบัติได้จริง เพื่อรับกระแสของตลาดอสังหาริมทรัพย์ ทางด้านสำนักพิมพ์คลินิกสุขภาพ
ซึ่งเน้นหนังสือเกี่ยวกับ

สุขภาพกายและใจ รวมไปถึงความสวยความงาม
โดยนำเสนอเนื้อหาจากแหล่งความรู้ทั้งในประเทศไทยและต่างประเทศ
โดยมุ่งเน้นเนื้อหาที่สามารถนำใช้ในชีวิตประจำวันได้ และมีสำนักพิมพ์อื่น ๆ อีกจำนวนมาก
ที่ยังคงมุ่งมั่นในการนำเสนอและคัดสรรหนังสือที่ดีผลิตออกมาจำหน่ายอย่างต่อเนื่องโดยในปี 2548
บริษัทฯ มีเป้าหมายการผลิตอยู่ที่ประมาณ 240 ปก
โดยหนึ่งในสามของหนังสือทีผลิตได้วางเป้าหมายให้เป็นหนังสือติดอันดับขายดี
โดยใช้การส่งเสริมการตลาดและประชาสัมพันธ์นำ

กิจกรรมการตลาดและงานแฟร์ต่าง ๆ

จากศักยภาพของบริษัทฯ ที่เป็นผู้นำตลาดนิตยสารหลายฉบับ บริษัทฯ
ได้ขยายช่องทางโดยการจัดงานแฟร์ต่าง ๆ ได้แก่ งานบ้านและสวนแฟร์
ซึ่งเป็นงานเกี่ยวกับบ้านและสวนที่ยิ่งใหญ่ที่สุดในปัจจุบัน
และได้วางแผนให้มีการเติบโตสู่การเป็นงานระดับสากลในอีก 2 ปีข้างหน้า สำหรับงาน Amarin
Book Fair บริษัทฯ ได้มีแผนการปรับรูปแบบงานใหม่ในปี 2548 โดยเปลี่ยนชื่องานเป็น Amarin
Book & Lifestyle Fair เพื่อนำเสนอจุดเด่นของธุรกิจในเครืออมรินทร์ได้อย่างชัดเจนยิ่งขึ้น
นอกจากนี้บริษัทฯ ได้วางแผนจัดงานแฟร์เพิ่มขึ้นอีกหนึ่งงานคือ งาน Mind Body & Beauty Fair
โดยนิตยสาร Health & Cuisine และนิตยสารชีวจิต ในวันที่ 25-28 สิงหาคม 2548 ณ
ศูนย์ประชุมแห่งชาติสิริกิติ์ และจากความสำเร็จอย่างต่อเนื่องในการจัดงานทำให้บริษัทฯ
ได้วางเป้าหมายในการจัดงานแฟร์อื่น ๆ ที่เกี่ยวเนื่องกับนิตยสารเพิ่มขึ้นปีละ 1 งานด้วย

Commercial Publishing

Commercial Publishing เป็นหน่วยงานใหม่ที่บริษัทได้จัดตั้งขึ้นในเดือนกรกฎาคม 2547
โดยมีวัตถุประสงค์เพื่อเพิ่มศักยภาพทางการผลิตให้กับเครื่องจักรต่าง ๆ
ให้มีการใช้งานได้อย่างเต็มที่
นอกจากนี้ยังเป็นการรองรับความต้องการของหน่วยงานภายนอกที่มีความประสงค์ในการจัดทำนิตยสารและหนังสือเล่ม
เพื่อเป็นการประชาสัมพันธ์และสร้างความสัมพันธ์ที่ดีระหว่างหน่วยงานกับลูกค้า ดังนั้นบริษัทฯ
จึงได้เล็งเห็นโอกาสในการพัฒนาธุรกิจใหม่ที่อาศัยจุดแข็งที่มีอยู่มาสร้างศักยภาพการเติบโต
โดยมุ่งเน้นตอบสนองความต้องการของตลาดที่ยังไม่ได้ถูกตอบรับ

Commercial Publishing เปรียบเสมือนสำนักพิมพ์ที่ทำงานให้กับหน่วยงานภายนอก
โดยนำเสนอบริการแบบครบวงจรตั้งแต่การดูแลเนื้อหา จัดทำรูปเล่ม
และผลิตจนได้นิตยสารหรือหนังสือตามความต้องการของลูกค้า
นอกจากนี้ยังทำงานกับลูกค้าอย่างใกล้ชิด พร้อมทั้งให้คำแนะนะ ปรึกษาอันเป็นประโยชน์ต่อลูกค้า
และด้วยศักยภาพของบริษัทฯ ส่งผลให้ธุรกิจนี้ได้รับการตอบรับอย่างดี โดยในปี 2548 บริษัทฯ
คาดว่าจะสามารถสร้างรายได้ครอบคลุมกับต้นทุนที่เกิดขึ้น และทำกำไรให้กับบริษัทฯ ได้

งานพัฒนาธุรกิจใหม่

ทั้งนี้บริษัทฯ ได้พัฒนาธุรกิจใหม่ ๆ อย่างต่อเนื่อง เพื่อก้าวสู่การเป็นผู้นำคอนเทนท์สิ่งพิมพ์
โดยทำการขยายช่องทางไปยังสื่ออื่นๆ ที่เติบโตจากธุรกิจดังเดิมของบริษัทฯ นั่นคือ
การจัดอบรมสัมมนา และการจัดทัวร์ ซึ่งมีแนวโน้มการเติบโตอย่างต่อเนื่อง
และวางเป้าหมายการเติบโตในปี 2548 ไว้ ร้อยละ 30-40
ทางด้านการจัดทำสื่อในรูปแบบของวีซีดี และดีวีดี โดยอาศัยเนื้อหาจากนิตยสาร
ซึ่งมีเป้าหมายในการจำหน่ายคู่กับหนังสือที่ผลิตขึ้น เพื่อเป็นส่วนประกอบการอ่าน แต่ในปี 2548
บริษัทฯ มีนโยบายขยายช่องทางการจัดจำหน่าย โดยจำหน่ายเฉพาะซีดี และดีวีดีเท่านั้น
เพื่อสนองความต้องการของกลุ่มเป้าหมายใหม่ ๆ ได้ โดยได้วางเป้าหมายการผลิตเดือนละ 1-2
ชุด สำหรับรายการโทรทัศน์

ที่จัดขึ้นรายการแรกในเดือน มีนาคม 2547 คือรายการ 16/15 เวลาสุขภาพ
ออกอากาศทางสถานีโทรทัศน์สีกองทัพบกช่อง 7 เวลา 16.15 น. ทุกวันพฤหัสบดี
ซึ่งมีรูปแบบเป็นมินิซีรีส์เกี่ยวกับสุขภาพ ความงาม การออกกำลังกาย การรับประทานอาหาร
โดยได้รับความนิยมจากผู้ชมค่อนข้างมาก และเป็นธุรกิจที่มีแนวโน้มเติบโตขึ้นอย่างชัดเจน ในปี
2548 บริษัทฯ ได้วางแผนผลิตรายการโทรทัศน์ขึ้นอีก 1 รายการ
โดยอาศัยแนวคิดมาจากนิตยสารที่มีอยู่ นอกจากนี้บริษัทฯ ได้มีแผนการผลิตรายการโทรทัศน์เพิ่มปีละ
1 รายการ โดยพิจารณาจากสภาพเศรษฐกิจ และการใช้จ่ายในการโฆษณาไปพร้อมกัน

ธุรกิจต่าง ๆ ของสายสำนักพิมพ์ บริษัทฯ เชื่อว่าจะมีอัตราการเจริญเติบโตในปี 2548
นี้ไม่น้อยกว่าร้อยละ 10

การตลาด ประชาสัมพันธ์ และกิจกรรมส่งเสริมการตลาด

บริษัทฯ มีหน่วยงานการตลาดและประชาสัมพันธ์
ซึ่งทำหน้าที่ในการวางแผนและดำเนินกิจกรรมทางการตลาดเชิงรุก
รวมทั้งติดตามและศึกษาความเคลื่อนไหวของตลาดอย่างต่อเนื่อง โดยแบ่งออกได้เป็น 2 สายงานคือ

สายงานโรงพิมพ์

สายงานโรงพิมพ์ มุ่งเน้นการทำการตลาดเพื่อสร้างภาพลักษณ์ที่ดีให้กับองค์กร (Corporate
Image) โดยมีฝ่ายบริการงานพิมพ์ (Account Executive)
ซึ่งทำหน้าที่ในการสร้างความสัมพันธ์ที่ดีระหว่างลูกค้ากับองค์กร โดยให้การต้อนรับ เยี่ยมเยียน
และให้คำปรึกษางานทางด้านการพิมพ์ รวมไปถึงการติดต่อหาลูกค้า
พร้อมทั้งให้บริการรดูแลงานตั้งแต่เริ่มต้นจนงานสำเร็จลุล่วงออกมาเป็นรูปเล่ม
ซึ่งจากคุณภาพงานพิมพ์และงานบริการที่เป็นเลิศ บริษัทฯจึงได้รับความเชื่อถือจากลูกค้าจำนวนมาก
ด้วยเหตุนี้ลูกค้าบางส่วนของบริษัทฯ จึงมาจากการแนะนำของลูกค้าที่เคยใช้บริการ
และจากลูกค้าที่ติดต่อเข้ามาจากการเห็นผลงาน และได้ยินชื่อเสียงของบริษัทฯ

สายงานสำนักพิมพ์

สายงานสำนักพิมพ์ ทำหน้าที่เน้นหนักทางด้านรายละเอียดของงานด้านนิตยสาร และสำนักพิมพ์ต่าง ๆ
โดยบริษัทฯ มีแนวทางทำการตลาดแบบบูรณาการ (Intergrated Marketing)
โดยทำการตลาดในหลากหลายรูปแบบ ตั้งแต่การทำกิจกรรมส่งเสริมการขาย
การโฆษณาและประชาสัมพันธ์ ไปจนถึงการทำกิจกรรมทางการตลาด รวมทั้งการทำ Cross
Promotion ระหว่างผลิตภัณฑ์ต่าง ๆ ในเครือ

ทางด้านนิตยสาร บริษัทฯ ได้ให้ความสำคัญกับการวิจัยตลาดของนิตยสารทุกเล่มเป็นระยะ ๆ
ในการติดตามและประเมินสถานการณ์ผู้อ่าน เพื่อนำข้อมูลมาใช้ในการปรับปรุงนิตยสารให้ทันสมัย
และตรงตามความต้องการของกลุ่มเป้าหมายอย่างต่อเนื่อง
นอกจากนี้ได้มีการจัดทำกิจกรรมกับนิตยสารทุกฉบับ เน้นทุกกลุ่มเป้าหมายที่เกี่ยวข้อง อาทิ
ลูกหนี้โฆษณา สมาชิกนิตยสาร และผู้อ่านทั่วไป
โดยการนำเสนอกิจกรรมส่งเสริมการขายเพื่อจูงใจให้เกิดการสมัครสมาชิก
การแจกของในนิตยสารสำหรับผู้อ่านนิตยสารทั่วไป และการจัดกิจกรรมต่าง ๆ
เพื่อสร้างให้สมาชิกและผู้อ่านทั่วไปได้มีส่วนร่วมกับทางนิตยสาร อันเป็นการสร้างความสัมพันธ์ที่ดี
โดยกิจกรรมต่าง ๆ ล้วนประสบผลสำเร็จและได้รับผลตอบรับกลับมาเป็นอย่างดี
นอกจากนี้การตลาดยังมุ่งเน้นทำการประชาสัมพันธ์นิตยสารอย่างต่อเนื่อง
เพื่อสร้างภาพลักษณ์ที่ดีให้กับนิตยสาร และกระตุ้นผู้บริโภคเกิดความสนใจ และติดตามนิตยสารได้

ทางด้านหนังสือเล่ม ทางบริษัทฯ มีนโยบายในการรักษาคุณภาพสินค้าที่มีอยู่
และมีการทำวิจัยเพื่อปรับปรุงและพัฒนาเนื้อหา
พร้อมทั้งศึกษากระแสความนิยมของตลาดอย่างต่อเนื่อง โดยฝ่ายการตลาดจะทำหน้าที่ในการติดตาม
และหาช่องว่างทางการตลาดเพื่อพัฒนาและนำเสนอหนังสือใหม่ ๆ รองรับความต้องการของผู้บริโภค
นอกจากยังมีการนำเสนอกิจกรรมทางการตลาดอย่างต่อเนื่อง เพื่อกระตุ้นและสร้างนักเขียน
และนักอ่านในสังคมไทย โดยจัดกิจกรรมร่วมกับสถาบันการศึกษา และการจัดประกวด
และการจัดมอบรางวัลต่าง ๆ เป็นต้น ประกอบกับการทำการประชาสัมพันธ์หนังสือใหม่
เพื่อให้สร้างให้เกิดกระแสการตอบรับจากผู้บริโภคด้วย

ที่มาของรายได้บริษัทฯ แยกตามลักษณะผลิตภัณฑ์และบริการดังนี้

1.  งานรับจ้างพิมพ์

บริษัทฯ ได้จัดหน่วยงานฝ่ายบริการงานพิมพ์ (Account Executive)
ทำหน้าที่ในการติดต่อหาลูกค้า และให้บริการงานพิมพ์แบบครบวงจร
โดยรับผิดชอบดูแลงานตั้งแต่เริ่มต้นงานจนงานสำเร็จออกมาเป็นรูปเล่มอย่างมีคุณภาพ
อันสอดคล้องกับนโยบายบริษัทฯ
และด้วยรูปแบบบริการให้คำปรึกษากับลูกค้าอย่างใกล้ชิดและเป็นกันเอง
ทำให้ลูกค้าได้รับความประทับใจ และมีความเชื่อถือในคุณภาพงานที่จะได้รับ
ด้วยเหตุนี้ลูกค้าบางส่วนของบริษัทฯ จึงมาจากการแนะนำของลูกค้าที่เคยใช้บริการ
หรือติดต่อเข้ามาเองจากที่เคยเห็นผลงานและได้ยินชื่อเสียงของบริษัทฯ

2.  นิตยสาร แบ่งเป็น 2 รูปแบบ

    1.  การขายพื้นที่โฆษณา โดยขายผ่านฝ่ายขายโฆษณาของบริษัทฯ
        ซึ่งทำหน้าที่เสนอขายพื้นที่โฆษณากับลูกค้าตัวแทนโฆษณา
        และลูกค้าบริษัทห้างร้านที่ไม่ได้ใช้บริการผ่านบริษัทตัวแทนโฆษณา
        นอกจากนี้ได้เอื้ออำนวยความสะดวกให้กับลูกค้าโดยเข้าไปมีส่วนร่วมในการผลิตงานโฆษณา(Inhouse
        Production) ในกรณีที่ลูกค้าต้องการ
        ด้วยเหตุนี้จึงทำให้พื้นที่โฆษณาในนิตยสารประมาณร้อยละ 50 ถูกจองล่วงหน้าตลอดทั้งปี

    2.  การจัดจำหน่ายนิตยสาร บริษัทฯ จะขายผ่านบริษัท อมรินทร์บุ๊คเซ็นเตอร์ จำกัด
        ซึ่งเป็นบริษัทในเครือ โดยจัดจำหน่ายผ่านตัวแทนสายส่งทั่วกรุงเทพฯ ประมาณ 38 ราย
        และตัวแทนต่างจังหวัด 191 ราย รวมทั้งจำหน่ายในร้านค้าปลีก “ร้านนายอินทร์”
        ในรูปแบบของการฝากขาย และการขายผ่านระบบสมาชิก โดยบริษัทฯ
        ได้มีการจัดส่งนิตยสารด้วยจักรยานยนต์แทนการจัดส่งทางไปรษณีย์
        เพื่อให้นิตยสารถึงมือสมาชิกได้เร็วที่สุด

3.  หนังสือเล่ม

หนังสือเล่มได้มีการจัดจำหน่ายผ่านบริษัท อมรินทร์บุ๊คเซ็นเตอร์ จำกัด
โดยทำการกระจายหนังสือผ่านร้านหนังสือกว่า 800 ร้านทั่วประเทศ
โดยแบ่งช่องทางการจัดจำหน่ายได้ ดังนี้

1.  ช่องทางร้านหนังสือทั่วไป โดยมีระบบจัดจำหน่าย คือ

    1.  ร้านหนังสือในกรุงเทพฯ ได้มีการใช้ระบบ Standing และ Reorder

    2.  ร้านหนังสือต่างจังหวัด ใช้ระบบฝากขาย โดยมีรอบบัญชีในการเก็บเงินทุก 2 เดือน

2.  ระบบร้านหนังสือเครือข่าย (Amarin Network)
    ซึ่งเป็นการสร้างเครือข่ายการทำงานร่วมกันระหว่างผู้จัดจำหน่ายกับร้านหนังสือ โดยบริษัทฯ
    ได้เข้าไปมีส่วนร่วมในการพัฒนาร้านและคัดสรรหนังสือให้เหมาะสมกับความต้องการของผู้อ่านอันเป็นการเอื้อประโยชน์โดยตรงต่อผู้อ่าน
    ร้านค้า และสำนักพิมพ์

  ปัจจุบันบริษัทฯ มีร้านหนังสือที่เข้าร่วมโครงการแล้วกว่า 50 สาขา และตั้งเป้าเป็น100
  สาขาในปี 2548

3.  ร้านนายอินทร์ เป็นร้านค้าปลีก ซึ่งบริหารงานโดยบริษัท อมรินทร์บุ๊คเซ็นเตอร์ จำกัด
    ในรูปแบบเฟรนไชส์ ปัจจุบันมีประมาณ 65 สาขา และจะทำการขยายเพิ่มอีกก 20 สาขาในปี
    2548

4.  ระบบขายตรงสู่หน่วยงาน
    โดยพนักงานขายจะทำการเสนอและแนะนำหนังสือที่บริษัทเป็นผู้จัดจำหน่ายไปยังสถาบันการศึกษา
    หน่วยงานราชการ และห้องสมุดต่าง ๆ โดยได้มีการคัดเลือกหนังสือที่เหมาะสม
    และมีคุณค่าต่อการศึกษา และสังคมไทย เพื่อเป็นประโยชน์ต่อการใช้ประกอบการเรียน
    หรือเป็นหนังสืออ่านนอกเวลา
    อันเป็นการเสริมสร้างภูมิปัญญาและเสริมทักษะในการอ่านให้กับเยาวชน และบุคคลทั่วไป

5.  ไดเร็คเมล (Direct Mail) บริษัทฯ
    ได้มีการแนะนำหนังสือใหม่ผ่านจดหมายไปยังสมาชิกต่าง ๆ
    พร้อมนำเสนอรายการส่งเสริมการขาย ซึ่งเป็นการจูงใจให้กับสมาชิก

6.  ขายเคลื่อนที่รูปแบบโมบายยูนิต
    เป็นการจัดทีมพนักงานขายเคลื่อนที่เพื่อเข้าร่วมกิจกรรมการขายหนังสือตามเทศกาลต่าง ๆ
    เช่นงานสัปดาห์หนังสือแห่งชาติ นิทรรศการหนังสือ และงานออกร้านอื่น ๆ ฯลฯ

7.  ระบบ E-Commerce ผ่าน www.naiin.com
    ที่อำนวยความสะดวกผู้บริโภคในการค้นหาหนังสือที่ต้องการ
    โดยสามารถเลือกหนังสือได้ตามหมวดหมู่ หรือสำนักพิมพ์ที่ต้องการ
    ในกรณีที่ทราบชื่อหนังสือและต้องการสั่งซื้อสามารถค้นหาได้จาก Search engine ได้ทันที
    ทั้งนี้ได้มีการนำเสนอขายแก่ผู้บริโภคทั้งในรูปแบบ B2B และ B2C ด้วยเช่นกัน

4.  หน่วยงาน Commercial Publishing

การรับจ้างจัดทำนิตยสาร และหนังสือเล่ม จากศักยภาพในการเป็นผู้นำในการจัดทำนิตยสาร
และหนังสือเล่ม บริษัทฯ ได้จัดตั้งหน่วยงาน Commercial Publishing
รวมไปถึงการติดต่อหาลูกค้า และให้บริการจัดทำนิตยสารและหนังสือเล่ม ตั้งแต่การออกแบบรูปเล่ม
จัดหาเนื้อหา รวมไปถึงการผลิตงานให้กับลูกค้า
ซึ่งเป็นรูปแบบบริการจัดทำอย่างครบวงจรผ่านผู้เชี่ยวชาญระดับมืออาชีพ นอกจากนี้ยังให้คำแนะนำ
และเป็นที่ปรึกษาอย่างใกล้ชิดกับลูกค้า เพื่อนำเสนองานออกมาได้อย่างมีคุณภาพ
และตอบสนองความต้องการของลูกค้าได้มากที่สุด

5.  หน่วยงานพัฒนาธุรกิจ

    1.  Amarin Tour บริษัทฯ ได้มีการจัดตั้งหน่วยงาน Amarin Tour
        เพื่อเป็นการสนับสนุนธุรกิจดั้งเดิมของบริษัทฯ โดยบริษัทฯ
        เป็นผู้จัดและให้บริการทัวร์นำเที่ยวต่าง ๆ ที่เกี่ยวเนื่องกับนิตยสาร และทัวร์เฉพาะต่าง
        ๆ ทั้งในประเทศและต่างประเทศผ่านวิทยากรมืออาชีพ
        โดยประชาสัมพันธ์ผ่านนิตยสารในเครืออมรินทร์ และทางนิตยสารไปยังกลุ่มสมาชิก
        นอกจากนี้ยังได้นำเสนอบริการจัดกลุ่มทัวร์ให้กับหน่วยงานต่าง ๆ ภายนอก
        โดยมีหน่วยงานขายเป็นผู้ติดต่อ และนำเสนอรูปแบบบริการ
        พร้อมทั้งให้คำปรึกษาอันเป็นประโยชน์ในการจัดทัวร์ต่างๆ ให้กับลูกค้า

    2.  Amarin Training จากจุดแข็งทางด้านนิตยสาร ส่งผลให้บริษัทฯ ได้จัดตั้งฝ่าย
        Amarin Traning เพื่อนำเสนอบริการให้การอบรมความรู้ ฝึกทักษะ และงานฝีมือต่าง
        ๆ ที่เกี่ยวเนื่องกับนิตยสาร อาทิ คอร์ส อบรมสุขภาพ คอร์สทำอาหาร เป็นต้น
        โดยประชาสัมพันธ์ผ่านนิตยสารในเครืออมรินทร์ จดหมาย

  และแผ่นพับต่าง ๆ ไปยังสมาชิก ผู้อ่าน และบุคคลภายนอกได้ทดลองปฏิบัติ
  นอกจากนี้ยังให้บริการจัดอบรมต่าง ๆ ให้กับหน่วยงานภายนอก โดยเป็นผู้จัดหาวิทยากร
  และจัดการอบรม พร้อมทั้งให้คำปรึกษา
  และคำแนะนำแก่ลูกค้าเพื่อให้การอบรมที่จัดขึ้นสามารถเพิ่มศักยภาพ
  และตอบสนองความต้องการของลูกค้าได้อย่างดี

3.  รายการโทรทัศน์ “16/15 เวลาสุขภาพ” บริษัทฯ ได้จัดตั้งฝ่ายงานโฆษณาโทรทัศน์
    เพื่อทำหน้าที่เสนอขายเวลาโฆษณา ทั้งในรูปแบบของหนังโฆษณา สกู๊ปพิเศษในรายการ
    รวมไปถึงการติดต่อหาผู้สนับสนุนรายการ (Sponsor) ต่าง ๆ
    โดยได้มีการจัดสรรตารางเวลาการออกอากาศให้เหมาะสมกับความต้องการของลูกค้าได้
    รวมทั้งให้คำแนะนำปรึกษาในรูปแบบการนำเสนอสินค้าและบริการ
    ให้เข้าถึงกลุ่มเป้าหมายได้เป็นอย่างดี

6.  งานแฟร์

    1.  บ้านและสวนแฟร์ นับได้ว่าเป็นงานแฟร์ที่ประสบความสำเร็จอย่างสูง
        และได้มีการจัดอย่างต่อเนื่องมาเป็นเวลา 5 ปี จนกลายเป็นงานประจำปีของบริษัทฯ
        ซึ่งมีวัตถุประสงค์เพื่อสนับสนุน ส่งเสริม และสร้างโอกาสในการประชาสัมพันธ์
        รวมทั้งการขายสินค้า และบริการที่เกี่ยวเนื่องกับบ้านและสวน
        และการตกแต่งให้กับลูกค้าโฆษณา โดยบริษัทฯ ได้ลงทุนทางด้านการตลาด
        และประชาสัมพันธ์เชิญชวนบุคคลทั่วไปให้มาร่วมงานสำหรับผู้มาร่วมแสดงงาน บริษัทฯ
        มีฝ่ายขายโฆษณาของนิตยสารที่มีศักยภาพ ทำหน้าที่ในการติดต่อหาลูกค้า
        จัดสรรพื้นที่แสดงสินค้า รวมไปถึงประสานงาน ให้บริการและคำแนะนำต่าง ๆ
        กับผู้แสดงงานด้วย

    2.  Amarin Book Fair ซึ่งมีการปรับเปลี่ยนชื่อเป็น Amarin Book & Lifestyle
        Fair ในปี 2548 เพื่อนำเสนอจุดเด่นของธุรกิจในเครืออมรินทร์
        รวมทั้งเป็นการประกาศความเป็น “ผู้นำธุรกิจสิ่งพิมพ์ครบวงจร” ทั้งสำนักพิมพ์ โรงพิมพ์
        การจัดจำหน่าย และร้านหนังสือ รวมทั้งเป็นผู้ผลิตนิตยสารชั้นนำของประเทศ
        นับได้ว่าเป็นงานยิ่งใหญ่ประจำปีงานหนึ่งของบริษัทฯ โดยมุ่งเน้นการนำเสนอหนังสือใหม่
        การลดราคาหนังสือคุณภาพ กิจกรรมส่งเสริมการอ่าน นอกจากนี้ยังเป็นศูนย์รวมนักเขียน
        นักอ่าน และสำนักพิมพ์ต่าง ๆ
        รวมไปถึงผู้สนใจประกอบธุรกิจร้านหนังสือให้มีโอกาสมาพบปะแลกเปลี่ยนความคิดเห็นกันอีกด้วย

    3.  Mind Body & Beauty Fair ซึ่งจะมีการจัดขึ้นในปี 2548
        โดยมีวัตถุประสงค์เพื่อประชาสัมพันธ์นิตยสาร Health & Cuisine นิตยสารชีวจิต
        และสำนักพิมพ์ของบริษัทฯ รวมทั้งเป็นส่งเสริมความรู้ด้านสุขภาพ ความงาม
        และอาหารที่ถูกต้องผ่านกิจกรรมที่หลากหลายอย่างครบวงจร
        อันเป็นการยกระดับคุณภาพชีวิตให้กับคนไทย ซึ่งบริษัทฯ
        ได้มีการจำหน่ายพื้นที่แสดงงานให้กับหน่วยงานภายนอกผ่านฝ่ายขายโฆษณาระดับมืออาชีพ
        โดยทำหน้าที่ติดต่อหาลูกค้า ให้คำแนะนำ
        รวมไปถึงจัดสรรพื้นที่แสดงสินค้ากับผู้มาร่วมแสดงงาน โดยบริษัทฯ
        ได้มุ่งเน้นการประชาสัมพันธ์ไปยังบุคคลภายนอก เพื่อเป็นการเชิญชวนมาร่วมงาน

ลักษณะของลูกค้าและความสัมพันธ์ระหว่างลูกค้าและบริษัท

ธุรกิจงานรับจ้างพิมพ์ของบริษัทฯ สามารถจัดกลุ่มลูกค้าออกเป็น 4 กลุ่มใหญ่ ดังนี้

1.  กลุ่มหน่วยราชการ/รัฐวิสาหกิจ ลูกค้าที่สำคัญได้แก่ สำนักพระราชวัง กรมศิลปากร
    มหาวิทยาลัยศิลปากร สำนักเลขาธิการนายกรัฐมนตรี ทั้งจากการเข้าร่วมประกวดราคา
    และงานที่กำหนดให้บริษัทเป็นผู้จัดพิมพ์โดยเฉพาะเจาะจง
    เป็นกรณีสั่งจ้างพิมพ์โดยเฉพาะอย่างยิ่งสำหรับงานที่ต้องการคุณภาพสูง ประณีต
    รวดเร็วให้ทันต่อเวลา

2.  กลุ่มมูลนิธิต่าง ๆ ลูกค้าที่สำคัญได้แก่ มูลนิธิสมเด็จพระเทพรัตนราชสุดาฯ สยามสมาคม
    มูลนิธิสายใจไทย มูลนิธิโลกสีเขียว
    มูลนิธิเหล่านี้เป็นลูกค้าประจำของบริษัทที่มีความสัมพันธ์อันดีมานานแล้ว
    โดยเฉพาะมูลนิธิสมเด็จพระเทพรัตนราชสุดาฯ
    นอกจากบริษัทได้รับความไว้วางไว้ให้เป็นผู้จัดพิมพ์แล้วยังให้เป็นผู้จัดจำหน่ายพระราชนิพนธ์ชุดเสด็จเยือนต่างประเทศของสมเด็จพระเทพรัตนราชสุดาฯ
    สยามบรมราชกุมารี มากกว่า 40 ปก
    โดยผ่านช่องทางการจัดจำหน่ายของบริษัทในเครืออีกด้วย

3.  กลุ่มธนาคารต่าง ๆ ลูกค้าที่สำคัญได้แก่ ธนาคารแห่งประเทศไทย และธนาคารพาณิชย์อื่น ๆ
    อีกหลายแห่งซึ่ง
    ธนาคารเหล่านี้เป็นลูกค้าประจำของบริษัทที่ไว้วางใจให้บริษัทเป็นผู้จัดพิมพ์งานต่างๆ เสมอมา

4.  กลุ่มบริษัทเอกชน นิติบุคคล และรายบุคคล ลูกค้าที่สำคัญได้แก่ บริษัท การบินไทย จำกัด บริษัท
    เมจิกโปรดักชั่น จำกัด บริษัท รีดเดอร์ส ไดเจสท์ (ประเทศไทย) จำกัด
    สำนักพิมพ์ริเวอร์บุ๊คส์ และกลุ่มลูกค้าเอกชนผู้มีชื่อเสียงจำนวนมาก

อย่างไรก็ตามการรักษาสัมพันธภาพระหว่างลูกค้าเก่ากับบริษัท
เป็นนโยบายสำคัญที่บริษัทต้องดำเนินการพร้อมกับแสวงหาลูกค้าใหม่ ๆ
เพื่อขยายฐานลูกค้าให้ครอบคลุมทุกกลุ่ม
ทั้งนี้เพื่อบริษัทจะไม่ได้รับผลกระทบหากสูญเสียลูกค้ารายใดรายหนึ่งไป
จากสถิติของสิบอันดับยอดลูกค้างานรับจ้างพิมพ์
และลูกค้างานโฆษณาจะเห็นว่ามีสัดส่วนเปลี่ยนแปลงไม่มาก และเป็นกลุ่มลูกค้าเก่า

สัดส่วนรายได้รับจ้างพิมพ์จำแนกตามประเภทลูกค้า ในรอบระยะเวลา 3 ปี

  ---------------------------- ------------- ------------- --------------
  รายการ                       ปี 2547        ปี 2546        ปี 2545

  เอกชน                        46.10%        58.30%        46.30%

  รัฐวิสาหกิจ                     6.01%         8.04%         16.30%

  ส่วนราชการ                    15.50%        12.20%        13.90%

  มูลนิธิ/สมาคม                   7.70%         9.70%         8.00%

  บุคคลธรรมดา                   16.10%        5.90%         8.90%

  งานในราชสำนัก                 8.60%         5.60%         6.60%
  ---------------------------- ------------- ------------- --------------

หมายเหตุ จำนวนลูกค้าที่มีสัดส่วนเกิน 30% ย้อนหลังตั้งแต่ปี 2545 –2547 ทั้งลูกหนี้การค้าโฆษณา
และลูกหนี้การค้ารับจ้างพิมพ์ มีสัดส่วนไม่ถึง 30% ของยอดลูกค้าทั้งหมด
จึงไม่ได้นำมาเปิดเผยในรายงานนี้

การจัดหาผลิตภัณฑ์หรือบริการ

บริษัทมีอัตราการใช้กำลังการผลิตโดยรวมเฉลี่ย 85% - 95%
และบริษัทได้ชะลอการลงทุนขยายกำลังการผลิตมาตั้งแต่กลางปี 2540 ตามภาวะเศรษฐกิจ
และเอาใจใส่ต่อการบริหารจัดการเพื่อควบคุมยอดการสูญเสียลงและได้เริ่มขยายการลงทุนในกลางปี
2544 เป็นต้นมาโดยเริ่มจากสายธุรกิจโรงพิมพ์ ได้ลงทุนเปลี่ยนเครื่องพิมพ์ใหม่ 5 เครื่อง
และลงทุนก่อสร้างขยายโรงพิมพ์เพิ่มพื้นที่รองรับการขยายตัวทางเศรษฐกิจ

สายการผลิตหลักที่สำคัญจะแบ่งการทำงาน 2 กะและ 3 กะ ในบางแผนก ซึ่งทำงานการผลิต ตลอด
24 ชั่วโมง ได้แก่ งานแยกสี งานทำแม่พิมพ์ งานพับ งานทำเล่ม และงานปกแข็ง ส่วนงานพิมพ์
ได้ว่าจ้างผู้ผลิตเหมาช่วงเข้าเสริม
โดยมีการควบคุมคุณภาพงานให้ได้ตามเกณฑ์ของบริษัทโดยมีการวางแผนการผลิตล่วงหน้าให้สอดคล้องกับสายการผลิตหลัก

สายงานธุรกิจสำนักพิมพ์ เนื่องจากบริษัทผลิตนิตยสารและหนังสือเล่ม
ซึ่งมีการแข่งขันในทางธุรกิจค่อนข้างสูง ข้อมูลอัตรากำลังการผลิต หรือหน่วยการผลิต
เป็นข้อมูลที่ไม่สามารถเปิดเผยได้
แต่อัตราการเพิ่มขึ้นหรือลดลงของอัตรากำลังการผลิตขึ้นอยู่กับภาวะเศรษฐกิจโดยรวมของประเทศเป็นหลัก

ข้อมูลเกี่ยวกับวัตถุดิบและผู้จัดจำหน่าย

วัตถุดิบหลักที่ใช้ในการผลิต คือ กระดาษ กระดาษส่วนใหญ่ที่ใช้เป็นกระดาษอาร์ตและกระดาษปอนด์
ซึ่งในปัจจุบันใช้กระดาษอาร์ตที่ผลิตได้ในประเทศประมาณ 85%
ที่เหลือเป็นกระดาษนำเข้าจากประเทศญี่ปุ่น โดยผ่านตัวแทนจำหน่ายในประเทศรายใหญ่ จำนวน 12
ราย ส่วนกระดาษปอนด์ทั้ง 100% จะสั่งซื้อจากบริษัทที่ผลิตได้ในประเทศจำนวน 2 ราย
การสั่งซื้อจะเป็นลักษณะสั่งเป็น LOT ตามความต้องการงานพิมพ์แต่ละงาน
โดยสั่งเตรียมล่วงหน้าประมาณ 15 วันก่อนพิมพ์ เพื่อให้งานออกมาได้มาตรฐานเดียวกัน
สีและเนื้อกระดาษไม่แตกต่างกัน นอกจากใน

ช่วงเวลาที่กระดาษขึ้นราคา เช่น ระหว่างปลายปี 2537-2538
บริษัทจำเป็นต้องสั่งซื้อกระดาษประเภทหลัก ๆ
ที่ใช้ในการผลิตนิตยสารและงานรับจ้างพิมพ์ไว้ล่วงหน้า 3-6 เดือน
เพื่อลดความเสี่ยงอันเกิดจากการขยับตัวขึ้นของราคากระดาษ

บริษัทได้กำหนดระเบียบปฏิบัติในการจัดซื้อวัตถุดิบอย่างมีหลักเกณฑ์ และโดยเฉพาะสายธุรกิจโรงพิมพ์
ได้เลือกใช้แนวทางระบบบริหารคุณภาพ ISO 9002 เป็นแนวนโยบาย
และจัดทำบัญชีรายชื่อแหล่งซื้อหรือผู้ขายไว้ชัดเจน
โดยมีรายชื่อผู้จำหน่ายวัตถุดิบและบริการประเภทอื่นๆ ที่คัดเลือกแล้วรวมกว่า 100 ราย
ส่วนใหญ่เป็นการจัดซื้อภายในประเทศเกือบทั้งหมด วัตถุดิบหลักได้แก่ กระดาษพิมพ์
คิดเป็นมูลค่าประมาณ 60% ของต้นทุน มีสัดส่วนวัตถุดิบในประเทศต่อการนำเข้า 70:30
ส่วนวัตถุดิบอื่นๆ ได้แก่ ฟิล์ม แม่พิมพ์ หมึกพิมพ์ กาว ฯลฯ มีอัตราส่วนในประเทศต่อการนำเข้า
35:65 บัญชีรายชื่อดังกล่าวจะถูกทบทวนหรือปรับปรุงรายชื่อโดยคณะกรรมการคัดเลือกแหล่งซื้อ
ตามสถานการณ์ และสภาวะตลาด
โดยส่วนใหญ่บริษัทจะมีรายชื่อผู้จำหน่ายวัตถุดิบแต่ละรายการสำรองไว้เพื่อป้องกันผลกระทบจากการสูญเสียผู้จำหน่ายหลักไป

รายชื่อผู้จำหน่ายวัตถุดิบรายใหญ่ ในระยะ 3 ปี ที่ผ่านมา

ลำดับที่ ชื่อผู้จำหน่าย ประเภท ปี 2547 ปี 2546 ปี 2545

1.  บริษัท ผลิตภัณฑ์กระดาษไทย จำกัด กระดาษพิมพ์ 44.59% 37.72% 55.14%

2.  บริษัท กระดาษสหไทย จำกัด กระดาษพิมพ์ 15.57% 10.64% 14.73%

3.  บริษัท ต.กิจวิบูลย์เทรดดิ้ง จำกัด กระดาษพิมพ์ 12.83% 5.92% 6.33%

4.  บริษัท ฟูจิโฟโต้ฟิล์ม (ปทท) จำกัด เพลท,ฟิล์ม 4.90% 4.63% 6.33%

5.  บริษัท บูลย์สิทธิ์ จำกัด หมึกพิมพ์ - - -

6.  บริษัท ดิ๊ค อินเตอร์เนชั่นแนล จำกัด หมึกพิมพ์ 7.10% 5.63% 5.41%

ขั้นตอนการผลิตและเทคโนโลยี

บริษัทจัดแบ่งโครงสร้างธุรกิจออกเป็น 2 สายธุรกิจสำคัญ คือ สายธุรกิจสำนักพิมพ์
ดูแลรับผิดชอบการจัดทำและเตรียมเนื้อหาของนิตยสารและหนังสือเล่มในเครือ
รวมแล้วไม่ต่ำกว่าปีละ 200 เรื่อง อีกสายธุรกิจได้แก่ สายธุรกิจโรงพิมพ์
รับผิดชอบในการผลิตงานพิมพ์คุณภาพสูง ทั้งจากสายงานธุรกิจสำนักพิมพ์
และงานรับจ้างพิมพ์จากลูกค้าภายนอกทั่วไป ส่วนธุรกิจจัดจำหน่าย บริษัทได้มอบให้ บริษัท
อมรินทร์บุ๊คเซ็นเตอร์ จำกัด ซึ่งเป็นบริษัทในเครือ ดำเนินการจัดจำหน่ายสิ่งพิมพ์ทั้งหมดของบริษัท
และจากสำนักพิมพ์อื่นๆ อีกกว่า 30 ราย โดยแบ่งเป็นขายผ่านสายส่ง และช่องทางร้านค้าปลีก

เทคโนโลยีการผลิตของบริษัทฯ เป็นเทคโนโลยีสากลที่ทันสมัยที่สุดในโลกของธุรกิจสิ่งพิมพ์
คัดสรรโดยฝ่ายวิจัยและพัฒนาเทคโนโลยีการพิมพ์ของบริษัท
มุ่งเน้นการนำเทคโนโลยีเพื่อการบริหารจัดการกระบวนการพิมพ์ที่มีประสิทธิภาพที่มีประสิทธิภาพสูงสุด
ซึ่งช่วยทำให้ต้นทุนการผลิตลดต่ำลง

เทคโนโลยีการผลิต สามารถจำแนกตามหมวดงานได้ดังนี้

ระบบคอมพิวเตอร์ เครือข่ายสื่อสาร สำหรับงานผลิต ประมาณ 4-5 ปี

งานผลิตฟิล์มและแม่พิมพ์ (รวมงานแยกสี จัดหน้า) ประมาณ 6-8 ปี

งานพิมพ์ ประมาณ 12-18 ปี

งานทำเล่ม เข้าเล่ม ประมาณ 20-25 ปี

สายธุรกิจโรงพิมพ์

บริษัทฯ ได้ดำเนินการพัฒนาปรับปรุงการผลิตให้มีประสิทธิภาพเต็มที่
โดยมีแผนการปรับเปลี่ยนเครื่องจักรและเทคโนโลยี่การผลิตใหม่ ๆ
เข้าทดแทนตามสมควรอย่างสม่ำเสมอ และล่าสุด บริษัทฯ ได้สั่งซื้อเครื่องพิมพ์ 4 สี เพิ่มอีก 3
เครื่อง ซึ่งจะมีกำหนดติดตั้งในเดือนมีนาคม กันยายน 2548 และมีนาคม 2549 มูลค่าประมาณ 120
ล้านบาท เพื่อรองรับการผลิตของสายธุรกิจสำนักพิมพ์ และสายธุรกิจโรงพิมพ์ที่มากขึ้น โดยก่อนหน้านี้
บริษัทฯ ได้จัดหาระบบคอมพิวเตอร์การผลิตรุ่นใหม่ สำหรับปรับศักยภาพการออกแบบ
จัดวางหน้าให้มีความรวดเร็ว สามารถรองรับความต้องการได้มากยิ่งขึ้น

บริษัทฯ ได้พัฒนากำลังในส่วนงานผลิตฟิล์มและแม่พิมพ์ให้สูงขึ้นตั้งแต่ปี 2542
โดยลงทุนในด้านเทคโนโลยีการจัดยกฟิล์มด้วยเครื่องคอมพิวเตอร์ และในปี 2544
ได้ปรับเปลี่ยนเครื่องจักรในการเย็บเล่มให้ทันสมัยรวดเร็วขึ้น ตลอดจนอุปกรณ์อื่น ๆ
ให้สอดคล้องกับระบบพิมพ์ชุดใหม่ เพื่อรองรับงานปกแข็งคุณภาพสูง

ต่อมาในปี 2545 ได้ปรับปรุงพัฒนาระบบงานหลังพิมพ์ในด้านอุปกรณ์ เครื่องมือ
เครื่องจักรที่มีเทคโนโลยีระดับสูง
เพื่อเป็นการเชื่อมโยงต่อจากระบบงานพิมพ์ให้มีความสมบูรณ์ครบถ้วนกระบวนการผลิต
ซึ่งในช่วงกลางปีนั้นได้ติดตั้งเครื่องไสกาวเข้าเล่มปกอ่อนและปกแข็งที่ทันสมัยที่สุด
เพื่อเพิ่มศักยภาพในกระบวนการหลังพิมพ์
และรองรับงานเข้าเล่มไสกาวปกอ่อนและปกแข็งคุณภาพสูงได้เป็นที่เรียบร้อยแล้วเมื่อปลายปีเดียวกัน

ผลกระทบต่อสิ่งแวดล้อม

จากกระบวนการผลิตอุตสาหกรรมสิ่งพิมพ์ของบริษัท
มีปริมาณของวัตถุดิบที่เหลือจากกระบวนการผลิตและน้ำเสีย จำแนกประเภทได้ดังต่อไปนี้

1.  น้ำเสียจากกระบวนการผลิต ในอุตสาหกรรมการพิมพ์น้ำเสียที่เกิดจากกระบวนการผลิต
    มีปริมาณไม่มากนัก ประมาณ 10 ลูกบาศก์เมตรต่อวัน
    ซึ่งจะถูกผ่านการบำบัดในบ่อบำบัดน้ำเสียซึ่งบริษัทออกแบบจัดทำขึ้นให้น้ำทิ้งลงสู่บ่อพักสาธารณะมีความใสสะอาดปราศจากสิ่งเจือปน

2.  เศษวัตถุดิบที่เหลือจาการผลิต เช่น เศษกระดาษ เศษฟิล์ม เศษแผ่นฟอยด์
    บริษัทได้นำเศษวัตถุดิบที่เหลือจากกระบวนการผลิตเหล่านี้ไปขายเพื่อผู้ซื้อนำไปส่งให้โรงงานผลิตใช้ใหม่

สำหรับมลภาวะอื่นๆ ในอันที่จะส่งผลกระทบต่อสิ่งแวดล้อม เช่น มลภาวะอันเกิดจากเสียงเครื่องจักร
บริษัทได้ดำเนินการสร้างห้องปรับอากาศขนาดใหญ่สำหรับติดตั้งแท่นพิมพ์
ซึ่งสามารถเก็บเสียงอันเกิดจากกระบวนการพิมพ์ได้เป็นอย่างดี

การควบคุมโดยหน่วยงานของรัฐ อยู่ภายใต้การดูแลและควบคุมของกรมโรงงานอุตสาหกรรม
กระทรวงอุตสาหกรรม และหน่วยงานอนามัยเขตตลิ่งชัน กรุงเทพมหานคร

4. งานที่ยังไม่ส่งมอบ -ไม่มี-